“หุ้นเอเชีย” เปิดลบ! วิตก “เฟด” ขึ้นดบ.แรง หลังเงินเฟ้อพุ่ง
“หุ้นเอเชีย” เปิดลบ! วิตก “เฟด” ขึ้นดอกเบี้ยแรงเพื่อสกัดเงินเฟ้อ หลังเงินเฟ้อสหรัฐพุ่ง
“หุ้นเอเชีย” เปิดลบ! วิตก “เฟด” ขึ้นดอกเบี้ยแรงเพื่อสกัดเงินเฟ้อ หลังเงินเฟ้อสหรัฐพุ่ง
13 มิ.ย. 2565

ผู้สื่อข่าวรายงานว่า ตลาดหุ้นเอเชียเปิดร่วงลงวันนี้ เนื่องจากนักลงทุนกังวลหลังสหรัฐเปิดเผยดัชนีราคาผู้บริโภค (CPI) ที่สูงเกินคาด ซึ่งอาจทำให้ธนาคารกลางสหรัฐ (เฟด) เร่งปรับขึ้นอัตราดอกเบี้ยมากขึ้นเพื่อสกัดเงินเฟ้อ และจะส่งผลให้เศรษฐกิจเข้าสู่ภาวะถดถอย
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 27,369.66 จุด ลดลง 454.63 จุด หรือ -1.63%, ดัชนี HSI ตลาดหุ้นฮ่องกงเปิดวันนี้ที่ 21,162.53 จุด ร่วงลง 643.65 จุด หรือ -2.95% และดัชนี SSE Composite ตลาดหุ้นจีนเปิดวันนี้ที่ 3,256.28 จุด ลดลง 28.55 จุด หรือ -0.86%
สำหรับกระทรวงแรงงานสหรัฐเปิดเผยในวันศุกร์ (10 มิ.ย.) ว่า ดัชนีราคาผู้บริโภค (CPI) ซึ่งเป็นมาตรวัดเงินเฟ้อจากการใช้จ่ายของผู้บริโภค พุ่งขึ้น 8.6% ในเดือนพ.ค. เมื่อเทียบรายปี ซึ่งเป็นระดับสูงสุดครั้งใหม่ในรอบ 40 ปี และสูงกว่าที่นักวิเคราะห์คาดการณ์ที่ระดับ 8.3% โดยดัชนี CPI ดังกล่าวสูงกว่าระดับ 8.3% ในเดือนเม.ย. และสูงกว่าระดับ 8.5% ที่ทำไว้ในเดือนมี.ค. ซึ่งเป็นระดับสูงสุดนับตั้งแต่เดือนธ.ค. 2524
นอกจากนี้ ดัชนี CPI เพิ่มขึ้น 1.0% ในเดือนพ.ค. เมื่อเทียบรายเดือน สูงกว่าตัวเลขคาดการณ์ที่ระดับ 0.7% ขณะเดียวกัน ดัชนี CPI พื้นฐาน ซึ่งไม่นับรวมหมวดอาหารและพลังงาน พุ่งขึ้น 6.0% ในเดือนพ.ค. เมื่อเทียบรายปี สูงกว่าที่นักวิเคราะห์คาดการณ์ที่ระดับ 5.9% และเมื่อเทียบรายเดือน ดัชนี CPI พื้นฐานดีดตัวขึ้น 0.6% ในเดือนพ.ค. สูงกว่าตัวเลขคาดการณ์ที่ระดับ 0.5%
โดยหลังการเปิดเผยข้อมูลเงินเฟ้อที่พุ่งขึ้นเกินคาด ทำให้นักลงทุนคาดว่า เฟดจะปรับขึ้นอัตราดอกเบี้ยอีก 0.50% ในวันพุธ และจะปรับขึ้นอีก 0.50% ในเดือนก.ค. และมีโอกาสเพิ่มขึ้นที่เฟดจะปรับขึ้นดอกเบี้ย 0.50% เช่นกันในเดือนก.ย. ซึ่งทำให้นักลงทุนวิตกว่า การปรับขึ้นอัตราดอกเบี้ยขึ้นอย่างมากดังกล่าวจะทำให้เศรษฐกิจเข้าสู่ภาวะถดถอย
ด้านนักลงทุนยังจับตาจีนรายงานข้อมูลเศรษฐกิจเดือนพ.ค. ที่สำคัญหลายรายการในสัปดาห์นี้ ได้แก่ การผลิตภาคอุตสาหกรรม, ยอดค้าปลีก, การลงทุนในสินทรัพย์ถาวร และอัตราว่างงาน